[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niCymraegEnglish"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000008", "text": "Canolfan Arloesi Seiber gwerth \u00a39.5 miliwn i drawsnewid P-RC yn glwstwr seibr blaenllaw yn y DU erbyn 2030."}, {"text_idx": "#000010", "text": "Yn syniad gafodd yr Athro Pete Burnap, Athro Gwyddorau Data a Seiberddiogelwch o Brifysgol Caerdydd, nod y Ganolfan yw uwchsgilio ac ailsgilio tua 1750 o weithwyr a\u0302 sgiliau seiber yng Nghymru erbyn 2030 \u2013 gan dyfu sector seiber Cymru gan 50% a denu mwy nag \u00a320m mewn buddsoddiad ecwiti preifat i dyfu tua 50% o\u2019r busnesau hyn."}, {"text_idx": "#000011", "text": "Mae\u2019r Ganolfan yn cynrychioli newid mawr ar gyfer P-RC a Chymru gyfan. Ar hyn o bryd mae 51 o fusnesau perthnasol i seiber yng Nghymru gyfan \u2013 ac mae\u2019r Ganolfan wedi ymrwymo i greu o leiaf 27 o fusnesau seiber newydd, meithrin ma\u0300s critigol dwfn o fusnesau seiber wedi\u2019u lleoli ym Mhrifddinas-Ranbarth Caerdydd, yn ogystal ag ehangu ac arallgyfeirio cronfa dalent gynaliadwy sy\u2019n bwydo\u2019n uniongyrchol i\u2019r clwstwr seiber."}, {"text_idx": "#000012", "text": "Mae\u2019r buddsoddiad ysbrydoledig hwn yn unigryw yn y DU \u2013 yn ysgogi dull cydgysylltiedig ar gyfer sgiliau, arloesi a chreu mentrau newydd, gan ganolbwyntio ar feithrin cydweithio rhwng y sector preifat, y llywodraeth a phartneriaid yn y diwydiant \u2013 gan alluogi Prifddinas-Ranbarth Caerdydd a Chymru gyfan i fanteisio ar y twf enfawr a ragwelir ar draws seiberddiogelwch yn y DU ac yn fyd-eang."}, {"text_idx": "#000015", "text": "Arweinir y prosiect HyValue gan Dw\u0302r Cymru, yn cydweithio gyda PDC a Costain \u2013 gan elwa o Gronfa Arloesi \u00a3200m Ofwat, sy\u2019n ceisio cefnogi datblygiadau cynaliadwy yn y sector dw\u0302r."}, {"text_idx": "#000016", "text": "Mae\u2019r Diwydiant Dw\u0302r eisoes wedi mabwysiadu treulio anaerobig fel proses trin gwastraff effeithiol a ffynhonnell ynni wedi\u2019i adfer. Bydd PDC a\u2019r partneriaid eraill yn mynd a\u0302\u2019r dull gweithredu gam ymhellach drwy ymchwilio i gynhyrchu hydrogen i\u2019w ddefnyddio fel tanwydd gla\u0302n \u2013 yn ogystal a\u0302 chipio\u2019r CO2 i\u2019w ddefnyddio o bosibl wrth gynhyrchu cemegion gwerthfawr."}, {"text_idx": "#000017", "text": "Mae amcanestyniadau\u2019n dangos y gallai\u2019r broses helpu torri swm y CO2 a gaiff ei ryddhau i\u2019r atmosffer gan hyd at 90% \u2013 gyda\u2019r prosiect hefyd yn ceisio datblygu hydrogen ymhellach fel dewis amgen i drafnidiaeth injan diesel, gyda\u2019r nod o leihau allyriadau carbon deuocsid a llygryddion niweidiol eraill fel ocsid nitraidd a gronynnau yn yr aer."}, {"text_idx": "#000018", "text": "Os gall HyValue ddangos sut mae\u2019r broses yn cynnig manteision amgylcheddol a gwerth am arian, yr uchelgais yw dylunio gwaith trosi nwy carthion yn un o gyfleusterau treulio anaerobig Dw\u0302r Cymru."}, {"text_idx": "#000019", "text": "Admiral a\u2019r Principality ymhlith gweithleoedd mawr mwyaf cynhwysol y DU"}, {"text_idx": "#000020", "text": "Mae dau gwmni gwasanaethau ariannol a leolir yn P-RC wedi\u2019u cydnabod yn y 10 uchaf yn rhestr Lle Gwych i Weithio yn y DU, am eu diwylliant gwaith cynhwysol."}, {"text_idx": "#000021", "text": "Mae Admiral, sy\u2019n yswiriwr ceir yn ogystal a\u0302 menter fenthyciadau, ac sy\u2019n cyflogi bron i 8,000 o amrywiol bobl mewn swyddfeydd yng Nghaerdydd, Casnewydd ac Abertawe, wedi\u2019i roi\u2019n bedwerydd yn y categori cyflogwr mawr iawn (1,001+ o weithwyr) gyda phencadlys Caerdydd Cymdeithas Adeiladu Principality, sy\u2019n gyflogwr o ychydig dros 1,000 o bobl, yn nawfed parchus iawn."}, {"text_idx": "#000022", "text": "Dyfarnwyd y gwobrau gan y Great Place to Work Institute, yr awdurdod byd-eang ar ddiwylliant yn y gweithle. 2022 yw\u2019r 22ain flwyddyn yn olynol i Admiral gael ei gydnabod gan y Sefydliad, gyda Milena Mondini de Focatiis, Prif Swyddog Gweithredol Grw\u0302p Admiral, yn ddweud: \u201cRwyf mor falch o weld Admiral yn 4ydd yn y rhestr hon wrth i ni weithio\u2019n galed i greu gweithle cynhwysol lle mae ein holl gydweithwyr yn teimlo y gallant fod yn nhw eu hunain\u201d."}, {"text_idx": "#000023", "text": "Dangosodd uchafbwyntiau o ganlyniadau arolwg gweithwyr Admiral fod 87% o gydweithwyr yn ystyried y cwmni fel lle gwych i weithio, 96% yn credu ei fod yn lle cyfeillgar i weithio ac 86% yn teimlo bod y cwmni\u2019n cefnogi lles yn y gweithle."}, {"text_idx": "#000024", "text": "Mae\u2019r gwobrau Great Place to Work yn seiliedig ar werthusiadau trwyadl o ymatebion i\u2019r arolwg cydweithwyr ochr yn ochr ag archwiliad diwylliant unigryw \u2013 gan ddefnyddio\u2019r mewnwelediadau data hyn i fesur lefelau cynhwysiant a phrofiad y gweithiwr."}, {"text_idx": "#000025", "text": "Mae Ogi yn parhau i gysylltu cymunedau P-RC a\u0302 dyfodol band eang gigabit doethach a gwyrddach"}, {"text_idx": "#000026", "text": "Mae Ogi yn parhau a\u0302\u2019i genhadaeth i ddod a\u0302 dyfodol band eang gigabit-alluog i gymunedau lleol, gyda gwasanaeth gwibgyswllt wedi\u2019i gyflwyno yn Ninas Powys eisoes yn cael ei fwynhau gan filoedd o gartrefi a busnesau Bro Morgannwg yn Llanilltud Fawr, Y Rhws, Sain Tathan a thu hwnt ledled Cymru."}, {"text_idx": "#000027", "text": "Mae ti\u0302m Ogi yn helpu i wireddu cyflymderau cyflymach, mwy o fynediad a gwell cefnogaeth i leoedd sydd wedi ei chael hi\u2019n anoddach cysylltu o\u2019r blaen, gan ddilyn gweledigaeth o ddyfodol doethach, gwyrddach a chyflymach sydd eisoes wedi amlygu\u2019r fenter arbennig hon fel \u2018rhwydwaith er lles\u2019 \u2013 gyda\u2019r cwmni\u2019n buddsoddi tua \u00a310m yn ei ardaloedd adeiladu presennol yn y Fro yn unig; fel rhan o gynllun hirdymor i gynhyrchu effaith economaidd gadarnhaol o dros \u00a350m."}, {"text_idx": "#000028", "text": "Mae\u2019r ceblau ffeibr optig a ddefnyddir gan Ogi yn wyrddach na gwasanaethau copr traddodiadol, ac mae\u2019r cyflymderau cyflymaf yn galluogi mwy o bobl i weithio gartref \u2013 gan leihau allyriadau carbon ar gyfer planed lanach wrth roi cyfle i bobl ifanc aros a gweithio ym myd digidol prifddinas-Ranbarth Caerdydd sy\u2019n tyfu\u2019n gyflym."}, {"text_idx": "#000029", "text": "Gyda\u2019i bencadlys yng Nghaerdydd, mae Ogi yn adeiladu seilwaith newydd sbon o\u2019r dechrau, i ddiwallu\u2019r angen am fand eang a all bontio\u2019r blwch digidol yn ein rhanbarth a ledled Cymru, gan helpu i drawsnewid y dirwedd ddigidol ar gyfer pob cymuned \u2013 a chwarae rhan wirioneddol yn ein cenhadaeth ein hunain i adeiladu P-RC arloesol, cynaliadwy, cynhwysol a chysylltiedig."}, {"text_idx": "#000030", "text": "I weld mwy am y dyfeisgarwch a\u2019r buddsoddiadau sy\u2019n gyrru arloesedd, cynaliadwyedd, cynhwysiant a chysylltedd ar hyd a lled ein rhanbarth, ewch i: "}, {"text_idx": "#000033", "text": "Cynwysoldeb: rhoi nod strategol ar waith"}]